373 Vertere uel Conuertere

Secundum Bernardum, *Super Cantica,* Homilia 39, qui nolunt conuerti ad Dominum non ob aliud renuunt, nisi quia grauem et seuerum ymaginantur, qui pius est, durum et inflexibilem, qui misericors est, ferum et terribilem, qui amabilis est. Sed mentitur iniquitas sibi. Quia omnis conuersio ad bonum a Deo est, Prou. 12[:7]: *Verte impios, et* impii *non erunt* serui naturales. Et secundum Augustinum, 11 *De Trinitate* c. 7, camaleon qui tenerissime nature est ad quodcumque se verterit intuendo assimilatur ei, Ysai. 38[:2]: *Ezechias* qui propter peccatum adjudicatus est mortis vertens *faciem suam ad parietem* templi cui domus sua erat vicina, flens meruit vitam. Sic *lapis calore solutus in es vertitur*, Job 28[:2]. Quando peccator durus per obstinationem vertitur in es sonorum diuine laudis ne ergo *tardes conuerti ad* *Dominum,* secundum illud Eccli. 5[:8].

Vnde Augustinus, *Sermo* 16, quando corriges te, quando mutaberis. Cras, inquis. Ecce quoties dicis, Cras, cras, et es coruus. Dico tibi, frater, dum facis tibi vocem coruinam, vereor ne veniat tibi velox ruina. Nam ille genus egrediens de archa Noe non rediit. Tu autem, frater, redi ad ecclesiam quam archa illa prefigurabat. Solet scribi in cultellis, Cras dolor non hodie. Sed in quolibet crastino illud inuenitur. Et sic semper promittitur et numquam datur. Monstrum est quod animal per duos uel tres annos fetum portet in ventre. Sic est si homo portet diu bonum propositum. Fuerit facto de quolibet dicitur Luc. 21[:23]: *Væ prægnantibus et nutrientibus in diebus illis!*

¶ Circa istud est notandum quod auriga dum est in lata via leuiter potest vertere quadrigam suam, sic non sic in arta. Sic homo dum est in hoc lato mundo potest se vertere ad bonum, non sic in puncto mortis, 2 Paral. 18[:34]: *Rex Israël* pugnans *contra Syros* ulneratus est sed *occidente* /f. 117va/ *sole.* Mortuus est quia nimis tarde se conuertit.